31994R2515
L 275/1
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 2515/94 НА КОМИСИЯТА
от 9 септември 1994 година
за изменение на Регламент (ЕИО) № 1848/93 за определяне на подробни правила за прилагането на Регламент (ЕИО) № 2082/92 на Съвета относно сертификатите за специфичен характер на селскостопанските и хранителните продукти
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕИО) № 2082/92 на Съвета от 14 юли 1992 г. относно сертификатите за специфичен характер на селскостопанските и хранителните продукти (1), и по-специално член 20 от него,
като има предвид, че с оглед насърчаване и засилване на специфичния характер на техните продукти, както и за информирането на потребителите, на търговските кръгове следва да се предостави символа на Общността и обозначението, предвидени в Регламент (ЕИО) № 2082/92; като има предвид, че следователно е необходимо за целите на правилната употреба на символа и обозначението да се изготвят техническите правила за тяхното възпроизвеждане;
като има предвид, че за да се избегне объркването на потребителите пред обширната информация в сектора на хранително-вкусовата промишленост, следва информацията да бъде възможно най-хомогенна, когато даден производител и/или преработвател желае да се възползва от преимуществото, предлагано от системата от сертификати за специфичен характер, установена от Регламент (ЕИО) № 2082/92; като има предвид, че вследствие това производителят и/или преработвателят трябва да използват образците, предвидени в настоящия регламент;
като има предвид, че за да се отчетат нуждите на всеки пазар, следва изборът на подходящия езиков модел за предлагането на пазара на съответния земеделски продукт или храна да бъде оставен на избора на производителя и/или преработвателя;
като има предвид, че с оглед по-добрата надеждност на знака, характеризиращ специфичните земеделски продукти или храни, е желателно да се посочи върху етикета, предназначен за пускането на продукта на пазара, наименованието на контролната служба или орган;
като има предвид, че за целите на контрола е необходимо държавите-членки да разполагат със списъците на производителите, които са оторизирани да използват регистрираното наименование, както и символа и обозначението на Общността;
като има предвид, че тези елементи изискват да бъде изменен Регламент (ЕИО) № 1848/93 на Комисията (2);
като има предвид, че мерките, предвидени в настоящия регламент, са в съответствие със становището на Комитета по сертификатите за специфичен характер,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕИО) № 1848/93 се изменя, както следва:
1.
В член 4, параграф 1 се заменя със следния текст:
„1. Символът на Общността, посочен в член 12 от Регламент (ЕИО) № 2082/92, и обозначението, предвидено в член 15 от този регламент, са определени в части А и Б от приложение I към настоящия регламент. Обозначението може да се използва без символа на Общността.
За използването на символа на Общността и на обозначението трябва да се спазват техническите правила за възпроизвеждане, определени в графичното ръководство на приложение II към настоящия регламент.“
2.
Добавя се следният член 4а:
„Член 4а
1. Производителят и/или преработвателят, имащ правото да използва обозначението и символа на Общността съгласно Регламент (ЕИО) № 2082/92, може да избере от образците, представени в приложение I към настоящия регламент този или тези, които са най-подходящи за пускането на пазара на селскостопанския продукт или храна.
2. Производителят и/или преработвателят, желаещ да се позове, при етикетирането, търговския вид и/или рекламата на селскостопанския продукт или храна, на системата от сертификати за специфичен характер, установена с Регламент (ЕИО) № 2082/92, включва образеца или образците, представени в приложение I към настоящия регламент, в тази информация“.
3.
Добавя се следният член 6а:
„Член 6а
1. Държава-членка може да реши името на контролната служба или орган, посочен в член 14 от Регламент (ЕИО) № 2082/92, свързан със собствената ѝ контролна структура, да фигурира върху етикета на селскостопанския продукт или храна.
2. Контролната служба или орган съобщава на държавата-членка имената и адресите на производителите, на които е разрешено да използват регистрираното наименование, както и обозначението и символа на Общността. Държавите-членки предоставят на разположение на останалите държави-членки и на Комисията списъка на производителите, получили разрешения.“
4.
Текстът, фигуриращ в приложението към настоящия регламент се добавя като приложения I и II.
Член 2
Настоящият регламент влиза в сила на седмия ден след публикуването му в Официален вестник на Европейските общности.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 9 септември 1994 година.